Ajakirja Proceedings of the Royal Society B viimases numbris tutvustatavast Manchesteri ülikooli uurijate teadustööst ilmneb, et ligikaudu 65 miljoni aasta eest välja surnud kuni 13-meetrit pikk, umbes 5 meetrit kõrge ja kuni 8 tonni kaaluv Tyrannosaurus rex suutis joosta kiiremini kui ükski tänapäevane tippsprinter.  Uurijate Bill Sellersi ja  Phil Manningi loodud arvutimudel näitas, et kurikuulus hiidsisalik suutis joosta vähemalt kiirusega 28,8 km/h.  Manningi kinnitusel on tegelikult tegemist väga tagasihoidliku hinnanguga ja ta on kindel, et tulevikus läbi viidavad täpsustavad uuringud näitavad, et Tyrannosaurus rex suutis vajadusel arendada veelgi suuremat kiirust.  Teadlased kasutasid oma arvutustes spetsiaalset arvutiprogrammi ning alustasid tööd sisestades sellesse andmed inimese, emu ja jaanalinnu luustikust,  lihaskonnast, kaalust ja muust sarnasest informatsioonist.  Kuna nende liikide maksimaalne jooksukiirus on teada, sai antud viisil kontrollida  programmi täpsust.  Arvutiprogramm andis korrektselt inimese tippkiiruseks 27,35 km/h, emul 48 km/h ja jaanalinnul 55 km/h.  Seejärel sisestasid teadlased programmi vastavad andmed viie erineva kahejalgse lihatoidulise hiidsisaliku kohta.  Väljavalitud dinosaurusteks olid Compsognathus, Velociraptor, Dilophosaurus, Allosaurus ja T. rex.  Antud hiidsisalike hulgast jooksis arvutimudeli kohaselt konkurentsitult kõige kiiremini umbes kalkunimõõtu Compsognathus, kelle tippkiiruseks oli ligikaudu 64 km/h ().  Värske hinnang Tyrannosaurus rex'i tippkiirusele on üldiselt samal tasemel varasemate hinnangutega - näiteks paleontoloog John Hutchinsoni sarnase teadustöö raames saadi antud hiidsisaliku maksimaalseks liikumiskiiruseks 16 km/h-40 km/h.  Paleontoloog James Farlow uurimisrühm viis mõne aja eest läbi uuringu, milles üritas koos kolleegidega kindlaks teha, mis juhtunuks Tyrannosaurus rex'iga, kui too suutnuks arendada kiirust 64 km/h ja oleks sellise kiiruse juures kukkunud.  Teadlaste arvutused näitasid, et T. rex saanuks sellisel juhul peaaegu kindlasti surmavaid vigastusi.  Kukkumine kiirusel 16  km/h-40 km/h põhjustanuks uurijate hinnangul dinosaurusele samuti erineva raskusastmega vigastusi, ent need ei olnuks tavaolukorras surmavad.